Listeria: Kendte til smittekilden i tre uger - TV 2
Listeria: Kendte til smittekilden i tre uger
13. aug. 2014, 17:10 Opd. 13. aug. 2014, 17:22
Jørn A. Rullepølser Foto: Scanpix
Allerede i midten af juli opdagede Fødevarestyrelsen, at listeria i flere af de syge patienter matchede en rullepølse fra Jørn A. Rullepølser.
Alligevel gik der tre uger, før Fødevarestyrelsen rykkede ud til virksomheden og tog nye prøver.
I de tre uger bad styrelsen Jørn A. Rullepølser om yderligere oplysninger, men først den 8. august besøgte Fødevarestyrelsen selv virksomheden og kunne konstatere, at der var listeria-bakterier i produkterne.
Det er lammerullepølse produceret af Jørn A. Rullepølser, der mistænkes for at være årsagen til listeria-udbruddet.
Firmaet har før været i myndighedernes søgelys, da der blev fundet listeria-bakterier i virksomhedens produkter i 1999, i 2012 og så sent som i maj i år.
Forbrugerrådet kritiserer nu Fødevarestyrelsens håndtering af sagen. Jørn A. Rullepølsers historik burde have ført til bedre kontrol af firmaet, lyder det.
Fødevareminister Dan Jørgensen (S) har bedt om en redegørelse fra Fødevarestyrelsen om udbruddet af den farlige bakterie.
Efter en kontrol sidste år sagde firmaets direktør Palle Andersen til MetroXpress, at han ikke kunne garantere for rengøringen og kaldte fødevarekontrollens regler for "åndssvage."